Københavns Politi ransager netop nu med hjælp fra kolleger fra de øvrige politikredse otte adresser på Nørrebro, Indre by og Amager.

Det meddeler Københavns Politi i en pressemeddelelse.

Ransagningerne er en del af den fortsatte efterforskning af skudattentaterne den 14. og 15. februar i København, som kostede to personer livet ved Krudttønden på Østerbro og ved Synagogen i Krystalgade, inden den formodede gerningsmand selv blev dræbt af politiets skud.

- Vi er fortsat i gang med at klarlægge gerningsmandens og de medvirkendes færden, og morgenens ransagninger skal ses i det lys.

- Vi søger efter yderligere spor i sagen, og kan af hensyn til den fortsatte efterforskning på nuværende tidspunkt ikke kommentere yderligere på sagen, ligesom vi ikke har mulighed for at fortælle detaljeret om resultatet af ransagningerne, oplyser ledende politiinspektør Jørgen Skov.

Politiet er mødt talstærkt op i Mjølnerparken på Nørrebro. Der er omkring 30-40 politibetjente, både civile og uniformerede.

Her har politiet blandt andet undersøgt et nystartet klublokale. Det vides ikke, hvad politiet søgte efter, men de har været inde med hunde, hvilket betyder, at der søges efter enten eksplosiver eller narko.

Ifølge tv2’s oplysninger, er der ikke foretaget nogen anholdelser, hverken i Mjølnerparken eller i forbindelse med de andre ransagninger.

Tre mænd er fængslet

For øjeblikket sidder tre personer varetægtsfængslet i sagen.

Det drejer sig om en 18-årig mand, der er sigtet for medvirken til manddrab og forsøg derpå ved at have hjulpet den formodede gerningsmand, Omar Abdel Hamid El-Hussein, med at skaffe en skudsikker vest og mindst én kniv.

Varetægtsfængslingen skete 28. februar med henvisning til risikoen for, at den 18-årige kan påvirke efterforskningen af sagen.

Nogle dage forinden fik to andre mænd på 19 og 22 år deres varetægtsfængsling forlænget i fire uger. De mistænkes for at have bortskaffet et automatvåben, der blev brugt ved attentatet på Østerbro.

De menes også at have skaffet den formodede gerningsmand to pistoler, som blev brugt i Krystalgade, og at have hjulpet ved at holde ham skjult.

De tre personers varetægtsfængslinger udløber samme dag, nemlig 26. marts. Senest da skal en dommer tage stilling til, om deres fængslinger kan forlænges.

Ved du noget? Kontakt os på 1234@tv2.dk eller via formularen herunder: